**COMUNICAT DE PRESĂ**

**București,** 29 august 2022

**Ref: Ministrul** **Barna Tánczos a participat la deschiderea oficială a celei de-a patra întâlniri a procesului intersesional al Abordarii Strategice și Managementul consolidat al substantelor chimice și deșeurilor dincolo de 2020 (IP4)**

Ministrul mediului, apelor și pădurilor, Barna Tánczos, a participat în această dimineață la plenara celei de-a patra întâlniri a procesului intersesional al Abordarii Strategice și Managementul consolidat al substantelor chimice și deșeurilor dincolo de 2020 (IP4). La eveniment a participat și secretarul de stat din cadrul MMAP, Ionuț Sorin Banciu. Reuniunea are loc în perioada 29 august – 2 septembrie 2022, la Centrul Expozițional Romexpo din București.

Conferința reunește sute de specialiști din peste 180 de țări din toată lumea, reprezentanți ai Programului Naţiunilor Unite pentru Mediu, ai ONG-urilor de profil și ai altor instituții din domeniul chimicalelor.

În deschiderea oficială a evenimentului, ministrul Barna Tánczos a declarat: „*Având în vedere că substanţele chimice şi deşeurile afectează toate aspectele dezvoltării, gestionarea corectă a acestora este relevantă şi sprijină punerea în aplicare a mai multor alte obiective de dezvoltare durabilă, dacă nu a tuturor. Considerăm că este nevoie de o mai mare mobilizare şi alocări de resurse pentru a accelera acest proces. Suntem convinşi că abordarea multisectorială este cheia succesului în noul cadru. Ministerul Mediului, Apelor şi Pădurilor, în calitate de autoritate centrală pentru mediu, consideră că un angajament comun de a proteja sănătatea umană şi mediul prin dezvoltarea, în continuare, a recomandărilor pentru cadrul global de management consolidat al substanţelor chimice şi deşeurilor după 2020 este cea mai bună cale de urmat. Trebuie identificate soluţii pentru a restricţiona exportul de substanţe chimice şi deşeuri periculoase de către state care nu le pot gestiona, care nu au capacitatea de a o face. O preocupare şi o atenţie majoră trebuie să fie reducerea impactului negativ al activităţilor urbane şi a substanţelor chimice periculoase pentru sănătatea umană, inclusiv prin gestionarea ecologică şi utilizarea în siguranţă a substanţelor chimice, reducerea şi reciclarea deşeurilor, utilizarea mai eficientă a resurselor de apă şi energie”.*

Această reuniune sprijină părțile interesate în eforturile lor de a elabora viitoarele aranjamente ale abordării strategice și ale bunei gestionări a substanțelor chimice și a deșeurilor după 2020, pentru a fi examinate și adoptate în cadrul următoarei sesiuni a Conferinței internaționale privind gestionarea substanțelor chimice (ICCM5).

„*În această săptămână la București, guverne, societatea civilă, industrie, mediul academic, organizațiile internaționale se vor angaja într-un schimb constructiv cu privire la un viitor instrument pentru a pune capăt poluării cu substanțe chimice și deșeuri, pentru a maximiza beneficiile inovării, pentru a promova circularitatea. Sper că acest nou instrument este ambițios, dar practic – o oportunitate de a schimba uneltele, de a transforma modul în care producem, modul în care consumăm, de a accelera acțiunea, de a proteja planeta noastră, sănătatea noastră, în timp ce continuăm să ne bucurăm de multiplele beneficii pe care societatea noastră le primește de la substanțele chimice. Acum este timpul să acționăm”,* a declaratSheila Aggarwal-Khan, director economic al Programul Națiunilor Unite pentru Mediu (UNEP).

Obiectivele celei de-a patra reuniuni a Procesului Intersesional de Negociere (IP4) sunt:

1. de a identifica, implementa și aplica măsurile necesare pentru a preveni sau, acolo unde nu este fezabil, a minimiza daunele produse de substanțe chimice pe parcursul ciclului lor de viață dar și ca și deșeurilor;

2. de a identifica o finanțare adecvată, previzibilă și durabilă, precum și asistența tehnică;

3. de a consolida capacitățile și transferul de tehnologie în condiții convenite de comun acord, care sunt esențiale pentru a atinge obiectivele și țintele Agendei 2030 pentru Dezvoltare Durabilă;

4. de a încuraja participarea reprezentanților tuturor părților interesate și sectoarelor implicate la nivel național, regional și internațional. Această implicare este esențială pentru a se putea asigura o abordarea integrată a finanțării în vederea gestionării corecte a substanțelor chimice și a deșeurilor,

5. de a stabili o abordare integrată pentru gestionarea adecvată și eficientă a substanțelor chimice și a deșeurilor cu ajutorul careia fiecare guvern își va stabili planuri naționale de acțiune pentru implementare,

6. de a decide denumirea noului instrument pe baza propunerilor oferite de Secretariatul SAICM.

**DIRECȚIA COMUNICARE**